Mauritius-tragedie: ‘My lieflingkind ek mis jou al klaar’Mundolene Vosloo So het Mike Vosloo, pa van Mundolene Vosloo (17) wat Woensdag in Mauritius dood is, hulde gebring aan sy dogter. Vosloo het op Maroela Media se berig oor Mundolene se dood gereageer en geskryf hy weet sy dogter is nou by liewe Jesus. “My kind, ek mis jou geweldig baie al klaar, al jou opgewondenheid, jou smiles, jou energieke lewe want jy was oorvol van lewe, jy het smiles op mense se gesigte gesit sonder moeite, jou terggees en als, jy was my rots want jy was super sterk in moeilike tye.” Mundolene is Woensdag by die Hotel Riu Creole in Le Morne dood. Sy was saam met haar pa, stiefma en twee broers met vakansie. Sy het die aand inmekaargesak en ŉ dokter by die hotel het haar ondersoek voordat sy dood verklaar is. Die polisie was kort hierna op die toneel en dit het glo aan die lig gekom dat Mundolene en haar stiefma, Marietjie Vosloo, in ŉ argument betrokke was. Vosloo het haar na bewering geslaan en sy is in hegtenis geneem. “Jy gaan met jou jeug vele vreugde in die hemel vir baie gee want dis wie en wat jy is. My lieflingkind, jy het ŉ juweel van ŉ hart gehad en ek is dankbaar dat die Here jou vir ons vir die tydperk gegee het, jy is inderdaad ŉ blessing vir almal. Ek mis jou vreeslik erg baie en ek lief jou met my alles. Jy is en sal vir altyd by ons wees in ons harte waar jy hoort tot in ewigheid,” het Vosloo geskryf. Maroela Media het Vosloo om kommentaar genader waarop hy versoek dat die gesin se privaatheid in dié moeilike tyd gerespekteer moet word. Vosloo het verdere navrae na sy regsverteenwoordiger in Mauritius verwys. Adv. Yahia Nazroo het aan Maroela Media gesê sy kliënt wil nie in dié “geweldige moeilike tyd vir sy gesin” kommentaar lewer nie. Newsfeed.mu berig die nadoodse ondersoek na Mundolene se dood het getoon sy het bloeding op die brein gehad. Volgens die artikel was daar geen teken van sigbare beserings nie. Bloeding op die brein kan die gevolg wees van fisieke trauma of natuurlike oorsake. Die Franstalige Le Mauricien het berig Marietjie Vosloo het Donderdag in die hof verskyn. Die saak is tot 13 Oktober uitgestel en sy bly in aanhouding.